b'\n_START_ARTICLE_\nL\xc3\xa6s\xc3\xb8\n_START_SECTION_\nHistoria\n_START_PARAGRAPH_\nSaaren arvellaan muodostuneen noin 3000 eaa. Meri on muokannut saaren hiekkamaata ja muotoa jatkuvasti. Keskiajalla saari oli Viborgin tuomiokapitulin alaisuudessa ja saarelaiset maksoivat veronsa suolalla, jonka tuotanto oli satojen vuosien ajan saaren p\xc3\xa4\xc3\xa4elinkeino. Tuotanto vaati suuria m\xc3\xa4\xc3\xa4ri\xc3\xa4 polttupuuta, ja saari olikin l\xc3\xa4hes puuton 1500-luvulla. Puiden h\xc3\xa4vitys johtikin jatkuvaan hiekan liikkumiseen ja katoamiseen luonnonvoimien my\xc3\xb6t\xc3\xa4, jolloin saaresta autioitui suuri osa. Puustoa rasittanut suolantuotantomuoto kiellettiin virallisesti 1652.\n_START_SECTION_\nLuonto\n_START_PARAGRAPH_\nSaaren rannikolla on useita suojeltuja Natura 2000-merialueita, joilla el\xc3\xa4\xc3\xa4 mm. hummereita, pieni\xc3\xa4 hailajeja, hylkeit\xc3\xa4, delfiinej\xc3\xa4 ja paljon vesilintuja. Saaren etel\xc3\xa4osa on tasaista ja vetist\xc3\xa4, muodostaen mosaiikin erilaisista kasvillisuusalueista ja rikkaan kokoelman el\xc3\xa4inlajeja, etenkin vesilintuja ja rantakasvillisuutta. Pohjoisosaa leimaavat hiekkadyynit, puulajeina havupuut, koivu, tammi ja py\xc3\xb6kki. Pohjoisrannalla voi my\xc3\xb6s n\xc3\xa4hd\xc3\xa4 hylkeit\xc3\xa4 tihein\xc3\xa4 laumoina.\n_START_SECTION_\nTalous\n_START_PARAGRAPH_\nSaarella tuotetaan edelleen noin 60 tonnia suolaa vuosittain. Suolantuotanto toimii my\xc3\xb6s "el\xc3\xa4v\xc3\xa4n\xc3\xa4 museona", jota k\xc3\xa4y katsomassa noin 45\xc2\xa0000 matkailijaa joka vuosi. Muutoinkin turismi on t\xc3\xa4rke\xc3\xa4 tulonl\xc3\xa4hde, yhteens\xc3\xa4 noin 130\xc2\xa0000 turistia vieraili saarella vuosittain 2001. Muita t\xc3\xa4rkeit\xc3\xa4 elinkeinoja ovat elintarviketuotanto, k\xc3\xa4sity\xc3\xb6l\xc3\xa4isyys, kalanjalostus ja palveluelinkeinot.\n_START_SECTION_\nLiikenneyhteydet\n_START_PARAGRAPH_\nFrederikshavnista on 3\xe2\x80\x934 kertaa p\xc3\xa4iv\xc3\xa4ss\xc3\xa4 lauttayhteys saarelle (F\xc3\xa6rgeselskapet L\xc3\xa6s\xc3\xb8 I/S), matkailusesongin aikana useammin. Copenhagen Airtaxi  ja Flexflight lent\xc3\xa4v\xc3\xa4t saarelle Roskildesta, Torpista ja Kielist\xc3\xa4. Ruotsista k\xc3\xa4sin saarelle on my\xc3\xb6s mahdollista p\xc3\xa4\xc3\xa4st\xc3\xa4 "meritaksilla". Saarella kulkee ilmainen bussi. My\xc3\xb6s taksi- sek\xc3\xa4 auton ja polkupy\xc3\xb6rien vuokrauspalvelut ovat saatavilla.'